Muitinė

Muitinė – valstybės institucija, atsakinga už muitų ir kai kuriais atvejais kitų pasienyje mokamų mokesčių (pavyzdžiui, PVM, akcizų) rinkimą valstybėje bei už krovinių, įvežamų į valstybę, kontrolę (tikrinimą).

Jei pagal tarptautinius arba nacionalinius teisės aktus kai kurių prekių įvežimas į šalį yra ribojamas arba draudžiamas, šią kontrolę taip pat dažniausiai užtikrina muitinė.

Muitinė iš esmės skiriasi nuo kitų pasienio tarnybų, kurios užtikrina asmenų vykimo per sieną kontrolę (imigracijos arba sienos apsaugos tarnybos).

Tarptautinė muitininkų diena švenčiama sausio 26 d. (nuo 1983 m.).

Veikla 

Pagrindinės veiklos kryptys yra:
 administruoti importo ir eksporto muitus ir užtikrinti kitų mokesčių, taikomų prekėms, gabenamoms per sieną, surinkimą;
 kontroliuoti ribojamų ir draudžiamų prekių gabenimą per sieną;
 atlikti muitų teisės aktų pažeidimų prevenciją ir tyrimą;
 tvarkyti prekių importo ir eksporto statistiką;
 tikrinti valstybės teritorijoje veiklą vykdančių ūkio subjektų ūkinę ir komercinę veiklą, jos apskaitą, su muitų teisės aktų taikymu susijusią finansinę atskaitomybę ir kt.

Muitinė taip pat užtikrina intelektinės nuosavybės, nykstančių ir retų gyvūnų (žr. CITES), išvežamų kultūros vertybių apsaugą, grynųjų pinigų, dvigubos paskirties ir strateginių prekių gabenimo kontrolę ir kt.

Lietuvos muitinė 

Lietuvos Respublikos muitinės įkūrimo diena laikoma 1919 m. gegužės 8 d., kai įsigaliojo Laikinieji muitinių įstatai. Pirmieji muitinės postai buvo įsteigti 1919 m. prie sienos su Vokietija – Virbalyje, Jurbarke, Tauragėje, Kretingoje, Naumiestyje, Naujamiestyje, Pilypave ir Račkuose. 1920 m. Lietuvos muitinėje dirbo apie 300 pareigūnų. 1990 m. spalio 11 d. buvo įsteigtas Muitinės departamentas. Pirmuoju Muitinės departamento direktoriumi buvo Valerijonas Valickas. 1993 m. Lietuvos Respublikos muitinės departamentas Vyriausybės nutarimu pertvarkytas į Muitinės departamentą prie Lietuvos Respublikos finansų ministerijos. 1996 m. buvo atlikta muitinių reorganizacija, įsteigta 10 teritorinių muitinių (2002 m. liepos 1 d. jų skaičius sumažintas iki penkių – Vilniaus, Kauno, Klaipėdos, Panevėžio ir Šiaulių) dar vėliau, sumažinus, paliktos tik trys: Vilniaus, Kauno ir Klaipėdos.

Lietuvos muitinės sistemą šiuo metu sudaro:
 Muitinės departamentas prie Lietuvos Respublikos finansų ministerijos;
 teritorinės muitinės (Vilniaus, Kauno, Klaipėdos,);
 specialiosios muitinės įstaigos (Muitinės kriminalinė tarnyba, Muitinės informacinių sistemų centras, Muitinės mokymo centras, Muitinės laboratorija).

Lietuvos Respublikai tapus Europos Sąjungos valstybe nare ir prisijungus prie bendros Europos Bendrijos muitų sąjungos, Lietuvos muitinė, vykdydama savo veiklą, taip pat vadovaujasi Bendrijos muitinės kodeksu ir jo įgyvendinimo nuostatomis.

Taip pat skaitykite 
 Muitas
 Importas
 Eksportas
 Tranzitas
 Muitinės kriminalinė tarnyba
 Muitinės mobiliosios grupės

Literatūra 
 Čelkis T. Nuo teritorinio ruožo prie linijos: sienų sampratos pokyčiai Lietuvos Didžiojoje Kunigaikštystėje XIV–XVI amžiuje // Lietuvos istorijos studijos, 2008, t. 22, p. 58 – 73.

Išnašos

Nuorodos 

 Lietuvos muitinės oficiali svetainė 
 Informacija apie Europos Sąjungos (taip pat ir Lietuvos) muitus ir kitus mokesčius bei kai kuriuos draudimus ir apribojimus
 Pasaulio muitinių organizacijos svetainė
 Pasaulio valstybių muitinių interneto svetainių sąrašas 
 Renovuoto Muitinės muziejaus svetainė
 Filmas iš renovuoto Muitinės muziejaus
 Straipsnis „Kultūros baruose“ apie Muitinės muziejų
 Straipsnis Muitinės muziejų